Ανθρωποκηνυγητό για τον δεύτερο ύποπτο των βομβιστικών επιθέσεων στη Βοστώνη
ο πρώτος ύποπτος νεκρός μετά από συμπλοκή με την αστυνομία
Χιλιάδες αστυνομικοί σε επιφυλακή στη Βοστώνη, καθώς οι αρχές έχουν εξαπολύσει ανθρωποκηνυγητό για τον εντοπισμό του δεύτερου υπόπτου για τις βομβιστικές επιθέσεις της περασμένης Δευτέρας. Ο άλλος ύποπτος σκοτώθηκε το βράδυ της Πέμπτης σε συμπλοκή με την αστυνομία στο προάστιο Γουώτερταουν της Βοστώνης. Οι αρχές ανακοίνωσαν ότι οι δύο ύποπτοι είναι αδέλφια Τσετσενικής καταγωγής. Πρόκειται για τους Ταμερλάν Τσαρνάγιεφ, 26 ετών που σκοτώθηκε στην συμπλοκή με την αστυνομία και Τσοκάρ Τσαρνάγιεφ, 19 ετών, που καταζητείται. Απ’ τις πρώτες πρωινές ώρες η αστυνομία στις πόλεις Γουώτερταουν και Κέιμπριτζ ψάχνει για τον 19χρονο, που στα βίντεο που έδωσε χθες στη δημοσιότητα το FBI, φαίνεται να φορά άσπρο καπέλο του μπέιζμπωλ. Οι αρχές πραγματοποιούν έρευνες από σπίτι σε σπίτι σ’ ολόκληρη την μητροπολιτική περιοχή της Βοστώνης που έχει παραλύσει και βρίσκεται υπό αστυνομική πολιορκία. Έχει ζητηθεί απ’ τους κατοίκους να μείνουν στα σπίτια τους με τις πόρτες κλειδωμένες, έχει διακοπεί η λειτουργία όλων των μέσων μαζικής μεταφοράς και τα σχολεία παραμένουν κλειστά. Επίσης έχει επιβληθεί ζώνη απαγόρευσης πτήσεων πάνω από μεγάλο μέρος της πόλης. Ο κυβερνήτης της Μασαχουσέτης, Ντεβάλ Πάτρικ, δήλωσε ότι η κατάσταση είναι «σοβαρή» και ζήτησε απ’ τους πολίτες να συμμορφωθούν με τις προτροπές των αρχών, ενώ πρόσθεσε ότι ο Τσοκάρ Τσαρνάγιεφ που καταζητείται είναι «οπλισμένος και επικίνδυνος». Στο μεταξύ, θείος των δύο αδελφών που μένει σε προάστιο της Ουάσιγκτον στην πολιτεία Μαίρυλαντ, ονόματι Ρουσλάν Τσάρνι, δήλωσε ότι η οικογένεια είναι Τσετσενικής καταγωγής και χαρακτήρισε τους ανιψιούς του «χαμένα κορμιά», αν όντως ευθύνονται για τις βομβιστικές επιθέσεις στη Βοστώνη. Εδώ στην Ουάσιγκτον, ο Υπουργός Εξωτερικών των ΗΠΑ Τζον Κέρρυ, αρνήθηκε να δώσει οποιαδήποτε εκτίμηση για τις επιπτώσεις της Τσετσενικής καταγωγής των υπόπτων αδελφών. Τόνισε μόνο ότι η τρομοκρατία «είναι απαράδεκτη» σε οποιαδήποτε χώρα και αν συμβεί.